EESTI ADVOKATUURI JUHATUS

ISTUNGI PROTOKOLL

11. detsember 2018. a nr 25

Tallinn

Mõiste „eriliselt töömahukas“ sisustamine kriminaalasjade kohtueelses menetluses

Justiitsministeerium on riigi õigusabi tulemusauditi „Riigi õigusabi osutamise tasustamise ja kulude hüvitamise korralduse mõjusus“ käigus soovitanud analüüsida justiitsministri 26.07.2016 määruses nr 16 „Riigi õigusabi osutamise eest makstava tasu arvestamise alused, maksmise kord, tasumäärad, riigi õigusabi osutamisega kaasnevate kulude hüvitamise ulatus ja kord ning taotluse esitamise tingimused“ toodud mõistet „eriliselt töömahukas“. Advokatuuril tuleb koostöös Justiitsministeeriumiga kujundada kriteeriumid mõiste sisustamiseks.

Auditi käigus tuvastatud praktika kohaselt sõltub tasu suurendamise protsendimäära taotlemine suuresti advokaadi kogemusest, südametunnistusest ja õiglustundest. Tasu suurendamise protsendi määramisel on oluline tagada läbipaistvus, õiglus ja võrdne kohtlemine, seega tuleks auditi hinnangul tasu põhjendatuse hindamisel arvestada nii kriminaalasja keerukust, õigusteenuse osutamiseks vajalike toimingute ja materjalide mahtu kui ka ajakulu.

Juhatus, olles tutvunud riigi õigusabi komisjoni seisukohaga, leiab, et kriminaalmenetluse kohtueelses menetluses tuleb kaaluda erilise töömahukuse tõttu tasu suurendamist, kui kriminaalasjas on koostatud rohkem kui üks toimikuköide. Statistiliselt on suur osa kriminaalasjade toimikutest üheköitelised ning reeglina mitte eriliselt töömahukad. Kriminaalasju võib juhatuse hinnangul pidada eriliselt töömahukateks ning taotleda tasu suurendamist alatest toimiku teisest köitest. Märkida tuleb, et kaitsja peab enamasti tutvuma kõigi toimikusse lisatud materjalidega, sest kaitsepositsiooni seisukohast võivad oluliseks osutuda ka need toimikud, mis on asjassepuutumatutena prokuröri diskretsiooni alusel kõrvaldatud.

Samuti on juhatus seisukohal, et tasustamise üldine eesmärk peaks olema suunatud sellele, et teenust osutades reaalselt kulutatud aeg saaks täies mahus tasustatud. Seega teeb juhatus ettepaneku tasustada (kohtueelses menetluses) salvestistega tutvumist ja tutvustamist piirmäära rakendamata ehk lähtuda tasustamisel tegelikult salvestisega tutvumisele kulunud ajast.

Juhatus

O T S U S T A S:

Teha Justiitsministeeriumile advokatuuri seisukoht teatavaks ning kujundada koostöös kriteeriumid mõiste sisustamiseks.